GPSC กลเกมซื้อกิจการ GLOW (ภาค 1) อินไซเดอร์ เทรดดิ้ง..!?
เป็นที่ชัดเจนแล้วว่าคณะกรรมการ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ทุบโต๊ะซื้อหุ้นบริษัท โกลว์ พลังงาน จำกัด (มหาชน) หรือ GLOW จำนวน 69.11% จากกลุ่ม Engie Global Developments B.V. (ผู้ถือหุ้นเดิม) ราคาหุ้นละ 96.50 บาท มูลค่า 97,559 ล้านบาท จากนั้นจะทำคำเสนอซื้อหุ้น GLOW ที่เหลืออีก 30.89% (รวมทั้งหมด 100%) ทำให้ต้องใช้เงินซื้อกิจการครั้งนี้ 141,166 ล้านบาท
20 มิ.ย. 2561

แฉทุกวันทันเกมหุ้น
เป็นที่ชัดเจนแล้วว่าคณะกรรมการ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ทุบโต๊ะซื้อหุ้นบริษัท โกลว์ พลังงาน จำกัด (มหาชน) หรือ GLOW จำนวน 69.11% จากกลุ่ม Engie Global Developments B.V. (ผู้ถือหุ้นเดิม) ราคาหุ้นละ 96.50 บาท มูลค่า 97,559 ล้านบาท จากนั้นจะทำคำเสนอซื้อหุ้น GLOW ที่เหลืออีก 30.89% (รวมทั้งหมด 100%) ทำให้ต้องใช้เงินซื้อกิจการครั้งนี้ 141,166 ล้านบาท
โดย GPSC แจ้งตลาดหลักทรัพย์ฯ ว่า จะใช้เงินกู้ระยะสั้นไม่เกิน 142,500 ล้านบาท อายุไม่เกิน 12 เดือน เพื่อรองรับการเข้าทำธุรกรรมครั้งนี้ โดยหนึ่งในเงื่อนไขสินเชื่อระยะสั้น กำหนดให้ GPSC ต้องปรับโครงสร้างเงินทุน เบื้องต้นอาจพิจารณาเพิ่มทุนไม่เกิน 74,000 ล้านบาท พร้อมออกหุ้นกู้ทั้งในและต่างประเทศ วงเงินรวมไม่เกิน 68,500 ล้านบาท เพื่อมาชำระคืนหนี้ระยะสั้น 142,500 ล้านบาทดังกล่าว
ทั้งนี้ GLOW เป็นผู้ผลิตและจำหน่ายไฟฟ้าและผู้ให้บริการสาธารณูปโภคและเอกชน มีฐานการผลิตไฟฟ้าหลัก 8 แห่ง กำลังผลิตไฟฟ้าติดตั้งทั้งสิ้น 3,207 เมกะวัตต์ กำลังผลิตไอน้ำ 1,206 ตันต่อชั่วโมง กำลังผลิตน้ำเพื่อการอุตสาหกรรม 5,482 ลูกบาศก์เมตรต่อชั่วโมงและกำลังผลิตน้ำเย็น 3,400 ตันความเย็น
ส่วนประโยชน์ที่ GPSC จะได้รับคือโอกาสการขยายธุรกิจกลุ่มธุรกิจไฟฟ้าเพื่อเติบโตก้าวกระโดด ทำให้บริษัทมีกำลังการผลิตไฟฟ้าตามสัดส่วนการถือหุ้นเพิ่มขึ้นประมาณ 1.5 เท่า จากกำลังผลิตไฟฟ้าตามสัดส่วนการถือหุ้นปัจจุบัน 1,940 เมกะวัตต์ เพิ่มมาเป็น 4,835 เมกะวัตต์
ท่ามกลางความแซ่ซ้องเห็นพ้องตามกันของคณะกรรมการ บริษัท พีทีที โกลบอล เคมิคอล จำกัด (มหาชน) หรือ PTTGC และ บริษัท ไทยออยล์ จำกัด (มหาชน) หรือ TOP เป็นผู้ถือหุ้นใหญ่ GPSC สนับสนุนให้บริษัทเข้าซื้อกิจการ GLOW  ครั้งนี้ ด้วยเหตุว่าเป็นโอกาสสำคัญในการขยายธุรกิจ ช่วยเสริมสร้างศักยภาพการดำเนินงานและรองรับโอกาสการเติบโตธุรกิจในอนาคต การเข้าซื้อกิจการ GLOW จะทำให้กำลังผลิตไฟฟ้า GPSC เพิ่มขึ้นราว 1.5 เท่าดังกล่าว
หลังจาก “ขี่ม้าเลียบค่าย” กันมาแรมเดือน..! กับข่าวดีลการซื้อขายหุ้นบริษัท โกลว์ พลังงาน จำกัด (มหาชน) หรือ GLOW แต่บทจะได้ข้อสรุปก็รวดเร็วแบบ “สายฟ้าแลบ” เสมือนหนึ่งว่า เรื่องนี้ทั้ง 2 ฝ่าย ได้มีการเตรียมการ (แบบเงียบ ๆ) หรืออาจมีการตกลงเบื้องต้นกันมาเป็นอย่างดี
ประเด็นจึงอยู่ที่ว่า “จะมีสักกี่คน” ที่ล่วงรู้ (ลึก) หรืออยู่ในทีมงานที่เตรียมการเรื่องนี้บ้าง เพราะไม่มีทางที่จะเป็นได้เลยว่าหลังคณะกรรมการ บริษัท ปตท. จำกัด (มหาชน) หรือ PTT เปิดไฟเขียว.! เมื่อปลายสัปดาห์ก่อน ผ่านไปไม่กี่ชั่วข้ามคืน GPSC จะทุบโต๊ะเปรี้ยงว่าซื้อหุ้น GLOW ที่ราคา 96.50 บาทได้ ที่สำคัญดีลใหญ่ใช้เงินกว่า 140,000 ล้านบาทแบบนี้..อมพระมาพูดก็ไม่เชื่อว่า “เพิ่งจะคิด เพิ่งจะทำ” กันเพียงไม่กี่เพลาแน่นอน
อีกโจทย์ที่ “ก.ล.ต.-ตลท.” มีหน้าที่ต้องร่วมหาคำตอบคือข่าวดีลการซื้อขายหุ้น GLOW ครั้งนี้ มีเล็ดลอดมาจากแฟ้มลับสุดยอดบนโต๊ะเจรจา..จนเป็นที่มาของราคาหุ้น GLOW และมูลค่าซื้อขายเป็นไปอย่างผิดปกติ ช่วงระหว่างวันที่ 11 มิ.ย.-15 มิ.ย. 2561 ก่อนบอร์ด ปตท.ไฟเขียว และบอร์ด GPSC ทุบโต๊ะซื้อที่ราคา 96.50 บาทดังกล่าว
นั่นคือ..เกมปริศนาปั่นราคาหุ้น GLOW ที่เป็นไปได้หลายสมมติฐานเกี่ยวกับเรื่อง “การซื้อขายหุ้นโดยใช้ประโยชน์จากข้อมูลภายใน” หรือ Insider Trading ใครเป็นตัวการกันแน่..!? ระหว่าง 1) คนที่ทำดีลนี้เองใช่หรือไม่.!? 2) คนที่รับรู้ข้อมูลต่อจากคนทำดีลหรือไม่..!? 3) เอกสารปลิวหรือตกหล่น..จนมีคนไปหยิบมาใช้ประโยชน์หรือไม่.!?
เอาเป็นว่า..แม้ดีลการซื้อขายหุ้น GLOW ได้ข้อสรุปแล้ว..แต่เบื้องหลังการถ่ายทำมีอะไรที่ต้องหาคำตอบกันอีกไม่น้อย..แต่ก็กลั๊วกลัวเหลือเกินว่า “จะได้หน้าแล้วลืมหลัง” ก็เท่านั้นเอง..!??
ปล.เดี๋ยวค่อยมาต่อกันอีกสักช็อตว่า GPSC ซื้อหุ้น GLOW ครั้งนี้ เป็นดีลที่ “คุ้มค่าต่อการลงทุน” หรือว่า “ได้ไม่คุ้มเสีย” กันแน่..!!??
..อิ อิ อิ…